Belastingpraktisyns versoek om korrupsie te bekampMalusi Gigaba, minister van finansies. (Maart 2017) (Foto: GCIS) Malusi Gigaba, die minister van finansies, het Maandag Suid-Afrikaanse belastingpraktisyns versoek om die regering te help om korrupsie en geldwassery te bekamp wat belastingbetalers ontneem van hul voordele. Gigaba het Maandag by die Suid-Afrikaanse instituut vir belastingpraktisyns se belastingindaba in Johannesburg gesê belastinginvordering help om Suid-Afrika aan die gang te hou, vir maatskaplike opheffing te betaal en armoede te verlig deur toelaes en die talle dienste wat die regering bied. “Ons moedig julle aan om die boodskap uit te stuur dat individue en ondernemings die wet moet gehoorsaam, hul buitelandse bates bekend moet maak en hul regverdige deel moet betaal, voordat hulle uitgevang word,” het Gigaba gesê. “So lank as wat belastingbetalers egter nie hieraan voldoen of poog om hul belastinglas te verlig nie, sal daar wysigings aan die belastingwet gemaak moet word om die integriteit van die belastingstelsel te onderhou.” Gigaba het gesê die positiewe optrede van ondernemings, arbeid, gemeenskappe en individue is noodsaaklik om seker te maak die land groei tot voordeel van alle burgers. Hy het hom sterk uitgespreek teen ondernemings wat betrokke is in onwettige kontantvloei.